**Bedre etterlevelse av antibiotikabehandling gjennom kompetanse og kompetanseformidling i apotek**

Kort tekst om status pr. oktober 2020 til forskningsprosjekt finansiert av Stiftelsen for fremme av Norsk apotekfarmasi

Prosjektet «Bedre etterlevelse av antibiotikabehandling gjennom kompetanse og kompetanseformidling i apotek» er godt i gang. Stipendiaten begynte arbeidet i september 2019. Frem til dags dato har stipendiaten gjennomført alle obligatoriske doktorgradskurs, og prosjektet er godkjent hos REK, NSD og internt personvernombud. Det er gjort litteraturgjennomganger, prosjektet har blitt mer spisset, og kunnskapsbaserte oppdateringsvisitter (KUPP) er valgt som metode for kompetanseheving i apotek. Første del av prosjektet skulle bruke et video-materiale av lege-pasient-konsultasjoner på sykehus og her se på dialog om legemiddelbruk. Gjennomgang av dette materialet viser at denne dialogen er minimal og gir oss for lite nyttig informasjon. Prosjektet har derfor istedenfor valgt å gjennomføre intervjuer med grupper av fastleger, farmasøyter og pasienter. Formålet med intervjuene er å finne ut hva leger og farmasøyter gir av informasjon til pasienter som forskrives antibiotika, samt hva hver av disse yrkesgruppene tror og ønsker at gis av informasjon fra den andre yrkesgruppen. Videre ser intervjuene på hva pasientene selv ønsker og trenger av informasjon fra hhv farmasøyter og leger. Resultatene fra disse fokusgruppeintervjuene er både interessante i seg selv, og vil danne grunnlag for materialet som skal brukes i KUPP-intervensjonen.

Per oktober 2020 er det gjennomført tre fokusgruppeintervjuer, og det jobbes intenst med rekruttering til flere intervjuer. Det tar tid og er vanskelig å rekruttere nok deltakere til fokusgruppeintervjuene, spesielt nå på grunn av pandemien. Pasienter med residiverende infeksjoner er spesielt vanskelig å rekruttere. Prosjektet håper allikevel å ferdigstille intervjuene innen jul, og at det kan begynne å jobbes med selve KUPP-intervensjonen våren 2021. Det er foreløpig rekruttert noen apotek til å være studie-apotek i KUPP-intervensjonsstudien, og det jobbes med å rekruttere flere apotek til dette.

Pandemien var dessverre en stor utfordring for prosjektet i perioden mars til august. Men prosjektet har fått gaveforsterkningsmidler fra Norges Forskningsråd og har dermed fått forlenget forskningstiden med ett år. Med denne utvidelsen i tid er prosjektet per dags dato i god rute.

Rekruttering av apotek til intervensjonen, samt rekruttering av pasienter med residiverende infeksjoner til fokusgruppeintervjuer er det største fokusområdet pt. All ekstern hjelp vil være av stor betydning, og vi i prosjektgruppen oppfordrer til dette. Spørsmål knyttet til dette kan rettes til stipendiaten på epost: yngvildb@oslomet.no